b'\n_START_ARTICLE_\nLudwig von Reuter\n_START_PARAGRAPH_\nLudwig von Reuter (9. helmikuuta 1869 Guben \xe2\x80\x93 18. joulukuuta 1943 Potsdam) oli saksalainen amiraali, joka komensi ensimm\xc3\xa4isen maailmansodan j\xc3\xa4lkeen Skotlannin Scapa Flow\xe2\x80\x99hun internoitua Saksan avomerilaivastoa ja m\xc3\xa4\xc3\xa4r\xc3\xa4si sen upotettavaksi kes\xc3\xa4kuussa 1919._NEWLINE_Reuter toimi maailmansodan aikana muun muassa taisteluristeilij\xc3\xa4 SMS Derfflingerin kapteenina sek\xc3\xa4 my\xc3\xb6hemmin usean risteilij\xc3\xa4ryhm\xc3\xa4n komentajana. Avomerilaivaston komentaja Franz von Hipper nimitti h\xc3\xa4nen tiedustelualusryhm\xc3\xa4n komentajaksi ja h\xc3\xa4n yleni sodan aikana vara-amiraaliksi. Marraskuussa 1918 solmittu aselepo m\xc3\xa4\xc3\xa4r\xc3\xa4si Saksan avomerilaivaston kaikki 74 alusta siirrett\xc3\xa4viksi Englannin p\xc3\xa4\xc3\xa4laivastotukikohtaan Scapa Flow\xe2\x80\x99hun, kunnes niiden lopullisesta kohtalosta p\xc3\xa4\xc3\xa4tett\xc3\xa4isiin rauhansopimuksen yhteydess\xc3\xa4. Reuter sai komentaa laivastoa, joka saapui Scapa Flow\xe2\x80\x99hun marraskuun 1918 lopulla ja j\xc3\xa4i sen j\xc3\xa4lkeen odottamaan kohtaloaan. Kun Saksalle Versailles\xe2\x80\x99n rauhansopimuksen allekirjoittamiseen annettu m\xc3\xa4\xc3\xa4r\xc3\xa4aika oli umpeutumassa, Reuter l\xc3\xa4hetti 21. kes\xc3\xa4kuuta 1919 kaikkien alusten p\xc3\xa4\xc3\xa4llik\xc3\xb6ille salaisen koodiviestin, jossa n\xc3\xa4m\xc3\xa4 m\xc3\xa4\xc3\xa4r\xc3\xa4ttiin upottamaan aluksensa, jotta ne eiv\xc3\xa4t p\xc3\xa4\xc3\xa4tyisi sodan voittajien k\xc3\xa4siin. Saksan hallitus oli jo p\xc3\xa4\xc3\xa4tt\xc3\xa4nyt hyv\xc3\xa4ksy\xc3\xa4 laivaston luovuttamisen briteille, mutta Reuter sai upotettua 66 laivaa. Britit pitiv\xc3\xa4t tekoa aselepoehtojen rikkomisena, mutta eiv\xc3\xa4t kyenneet est\xc3\xa4m\xc3\xa4\xc3\xa4n sit\xc3\xa4._NEWLINE_Kun Reuter palasi Saksaan, h\xc3\xa4nt\xc3\xa4 juhlittiin kotimaassaan sankarina. H\xc3\xa4n erosi palveluksesta elokuussa 1920 ja julkaisi seuraavana vuonna muistelmakirjan Scapa Flow: Das Grab der Deutschen flotte. H\xc3\xa4net ylennettiin amiraaliksi vuonna 1939.'